SM ขึ้นสังเวียนเทรด! ลุ้นวิ่งเป้า 2.80 บ. โบรกการันตีกำไรแกร่ง รับสินเชื่อโต
“สตาร์ มันนี่” หรือ SM ขึ้นสังเวียนเทรดวันนี้ (20 ธ.ค.65) เป็นวันแรก ลุ้นวิ่งเป้า 2.80 บ. จากราคา IPO ที่ 2.04 บ. โบรกการันตีกำไรแกร่ง รับยอดขายเครื่องใช้ไฟฟ้า-สินเชื่อโต ตามแผนขยายสาขาเพิ่มมากขึ้น
SM ขึ้นสังเวียนเทรด! ลุ้นวิ่งเป้า 2.80 บ. จากราคา IPO ที่ 2.04 บ. โบรกการันตีกำไรแกร่ง รับยอดขายเครื่องใช้ไฟฟ้า-สินเชื่อโต
21 ธ.ค. 2565

ผู้สื่อข่าวรายงานว่า วันนี้ (20 ธ.ค.65) หลักทรัพย์บริษัท สตาร์ มันนี่ จำกัด (มหาชน) หรือ SM เข้าซื้อขายในตลาดหลักทรัพย์แห่งประเทศไทย (SET) ในกลุ่มอุตสาหกรรมธุรกิจการเงิน หมวดธุรกิจเงินทุนและหลักทรัพย์ เป็นวันแรก
ทั้งนี้ SM มีทุนจดทะเบียนชำระแล้ว 550 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 800 ล้านหุ้น และหุ้นสามัญเพิ่มทุนที่เสนอขายต่อประชาชนทั่วไปเป็นครั้งแรก (IPO) 300 ล้านหุ้น โดยเสนอขายต่อบุคคล ตามดุลยพินิจของผู้จัดจำหน่ายหลักทรัพย์ 240 ล้านหุ้น กรรมการ ผู้บริหาร พนักงานของบริษัทฯ 50 ล้านหุ้น และผู้มีอุปการคุณของบริษัทฯ 10 ล้านหุ้น ในวันที่ 8-9 และ 13 ธันวาคม 2565 ราคาหุ้นละ 2.04 บาท คิดเป็นมูลค่าระดมทุน 612 ล้านบาท และมีมูลค่าหลักทรัพย์ ณ ราคา IPO 2,244 ล้านบาท โดยมีบริษัทหลักทรัพย์ เคจีไอ (ประเทศไทย) จำกัด (มหาชน) เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญ
นายชูศักดิ์ วิวัฒน์วงศ์เกษม กรรมการผู้จัดการ SM เปิดเผยว่า บริษัทฯ พร้อมเข้าซื้อขายวันแรกในตลาดหลักทรัพย์แห่งประเทศไทย (SET) ในวันที่ 20 ธันวาคม 2565 นี้ โดยใช้ชื่อย่อ SM ในการซื้อขายหลักทรัพย์ เป็นอีกก้าวสำคัญสู่ความยั่งยืน และมั่นใจว่าเงินที่ได้จากการระดมทุนจะสนับสนุนโอกาสในการเติบโต พร้อมเดินหน้าในการพัฒนาต่อยอดผลิตภัณฑ์สินเชื่อทางการเงินใหม่ๆ ที่หลากหลาย พร้อมทั้งขยายและเสริมศักยภาพสาขาให้ครอบคลุมพื้นที่ให้บริการตามจังหวัดที่สำคัญของประเทศ ด้วยจุดแข็งของ SM มีกลุ่มลูกค้าภาคตะวันออกซึ่งเป็นฐานที่มั่นสำคัญที่มีศักยภาพสูง เนื่องจากการขยายของ EEC ทำให้พื้นที่ดังกล่าวมีกำลังซื้อเพิ่มขึ้น ทั้งภาคครัวเรือน ภาคอุตสาหกรรม และภาคการท่องเที่ยว เป็นส่วนสำคัญที่จะทำให้ SM สามารถเติบโตอย่างก้าวกระโดดได้อย่างเข้มแข็งและยั่งยืน
โดยเงินที่ได้จากการระดมทุนจำนวนประมาณ 583 ล้านบาท (หลังหักค่าใช้จ่ายที่เกี่ยวข้อง) นำไปใช้ขยายธุรกิจการให้บริการสินเชื่อทุกประเภท ขยายสาขา รวมถึงธุรกิจที่เกี่ยวเนื่อง เช่น ธุรกิจนายหน้าประกันวินาศภัย และ/หรือประกันชีวิต เป็นต้น นอกจากนี้ ใช้ชำระคืนเงินกู้ยืมบางส่วนจากสถาบันการเงิน และใช้เป็นเงินทุนหมุนเวียน เพื่อรองรับการเติบโตของบริษัทฯ ในอนาคต อีกทั้งเป็นการยกระดับมาตรฐานของบริษัทฯ เข้าสู่มาตรฐานสากล เพิ่มความน่าเชื่อถือในด้านภาพลักษณ์ ให้เป็นที่ยอมรับของลูกค้าและคู่ค้า รวมถึงเพิ่มศักยภาพในการแข่งขัน เตรียมพร้อมสำหรับโอกาสการเติบโตในอนาคต
สำหรับแผนธุรกิจในระยะยาว หลังจากได้เงินจากการระดมทุน SM จะเน้นใน Core Business ที่บริษัทฯมีความชำนาญอยู่แล้ว เพื่อรองรับการเติบโตของ EEC โดยบริษัทจะพยายามรักษาระดับการเติบโตของธุรกิจการให้สินเชื่อให้ต่อเนื่องสม่ำเสมอ โดยเฉพาะการเพิ่มสัดส่วนพอร์ตสินเชื่อเช่าซื้อที่มีอัตราผลตอบแทนที่สูงให้มากขึ้น ซึ่งจะรักษาอัตราส่วน Loan Yield และ Net Interest Margin ให้อยู่ในระดับที่ค่อนข้างดี รวมถึงแสวงหาโอกาสในการขยายธุรกิจที่เกี่ยวเนื่องเพื่อตอบสนองต่อความต้องการของลูกค้าให้ครบวงจรมากยิ่งขึ้น
ทั้งนี้ SM ประกอบธุรกิจหลัก 2 ประเภท คือ 1. จำหน่ายสินค้า เครื่องใช้ไฟฟ้าภายในบ้านและเครื่องใช้ไฟฟ้าเพื่อการพาณิชย์ เช่น โทรทัศน์ ตู้เย็น เครื่องซักผ้า เครื่องปรับอากาศ โทรศัพท์มือถือ คอมพิวเตอร์ ตู้แช่ รถจักรยานยนต์ และอุปกรณ์อื่น ๆ ทั้งขายเงินสดและผ่อนชำระโดยจัดทำเป็นสัญญาเช่าซื้อ บริษัทฯ ถือเป็นผู้จัดจำหน่ายรายใหญ่และเป็นที่รู้จักในภาคตะวันออกโดยจำหน่ายสินค้าผ่าน “ร้านสตาร์มันนี่” เป็นหลัก
รวมทั้ง 2. ปล่อยสินเชื่อ ได้แก่ สินเชื่อส่วนบุคคลที่มีทะเบียนรถเป็นประกัน, สินเชื่อส่วนบุคคลที่ไม่ใช่สินเชื่อที่มีทะเบียนรถเป็นประกัน และสินเชื่อที่มีหลักประกันอื่น ๆ เช่น ที่ดินและสิ่งปลูกสร้าง นอกจากนี้บริษัทยังให้บริการด้านอื่นที่เกี่ยวข้องเพิ่มเติม เช่น นายหน้าประกันวินาศภัย รวมถึงบริการซื้อประกันรถยนต์ภาคบังคับ (พ.ร.บ.คุ้มครองผู้ประสบภัยจากรถ) และต่อภาษีประจำปีรถยนต์และรถจักรยานยนต์ เป็นต้น
ด้านนางศิริพร เหล่ารัตนกุล ผู้ช่วยกรรมการผู้จัดการ ฝ่ายวาณิชธนกิจ 2 บริษัทหลักทรัพย์ เคจีไอ (ประเทศไทย) จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย กล่าวว่า มั่นใจเมื่อหุ้น SM เข้าซื้อขายในวันที่ 20 ธันวาคมนี้ จะได้รับการตอบรับจากนักลงทุนอย่างคึกคัก เนื่องจากช่วงที่เปิดเสนอขายหุ้นในช่วงที่ผ่านมา กระแสความต้องการหุ้น SM มีมากกว่าจำนวนที่จัดสรร โดยจากความต้องการที่ล้นหลามครั้งนี้ นอกเหนือจากปัจจัยพื้นฐานที่แข็งแกร่งของ SM แล้ว การกำหนดราคาเสนอขายหุ้นสามัญเพิ่มทุนให้แก่ประชาชนทั่วไปครั้งแรก (IPO) จำนวน 300 ล้านหุ้น ในราคาหุ้นละ 2.04 บาท ถือเป็นราคาที่เหมาะสม และเป็นที่สนใจให้นักลงทุนที่กำลังมองหาหุ้นเติบโตรับเศรษฐกิจฟื้นตัวในอัตราเร่ง
ทั้งนี้เชื่อว่า SM จะเป็นหุ้นน้องใหม่ที่สามารถสร้างผลตอบแทนที่น่าพอใจให้กับนักลงทุนได้ เนื่องจากมีปัจจัยพื้นฐานที่แข็งแกร่ง โดยเป็นผู้เชี่ยวชาญในธุรกิจที่คร่ำหวอดในวงการมานานกว่า 30 ปี มีจุดแข็งคือประสบการณ์และมีความชำนาญในพื้นที่ภาคตะวันออก ผู้บริหารรู้จักลูกค้าและเข้าใจพฤติกรรมของลูกค้าในพื้นที่ค่อนข้างดี เน้นการให้บริการและสร้างประสบการณ์ที่ดีให้กับลูกค้าจึงทำให้มีลูกค้าเดิมและใหม่เข้ามาใช้บริการอย่างต่อเนื่อง นอกจากนี้  SM ยังมีนโยบายการจ่ายเงินปันผลที่ไม่ต่ำกว่า 40% ของกำไรสุทธิอีกด้วย
ด้านผลการดำเนินงานในงวด 9 เดือนแรกของปี 2565 SM มีรายได้รวมอยู่ที่ 1,066.84 ล้านบาท เติบโต 12.09% จากงวดเดียวกันของปีก่อน และมีกำไรสุทธิอยู่ที่ 80.79 ล้านบาท โดยมีสัดส่วนรายได้จากการขายสินค้าสัดส่วน 61.87% รายได้ดอกเบี้ยจากสัญญาเช่าซื้อ 5.86% รายได้ดอกเบี้ยจากการให้กู้ยืม 28.28% รวมถึงรายได้ค่าธรรมเนียมและบริการและรายได้อื่นอยู่ที่ 3.99% พร้อมด้วยการควบคุมลูกหนี้ที่ไม่ก่อให้เกิดรายได้ (NPL) ต่อสินเชื่อรวมอยู่ในระดับใกล้เคียงกับอุตสาหกรรมที่ 4.48% อย่างไรก็ดี ถึงแม้ว่าช่วงที่ผ่านมาผลการดำเนินงานของ SM อาจได้รับผลกระทบจากการแพร่ระบาดโควิด-19 แต่ในอนาคต คาดว่าจะสามารถเติบโตได้อย่างต่อเนื่อง เนื่องจากเศรษฐกิจโดยรวมเริ่มฟื้นตัว มีปัจจัยหนุนจากการขยายตัว EEC และเงินระดมทุนพร้อมสนับสนุนแผนการเติบโตของบริษัทฯ
ด้าน บล.เอเซีย พลัส ระบุในบทวิเคราะห์ว่า SM เป็นผู้ประกอบการขายเครื่องใช้ไฟฟ้ารายใหญ่ในภาคตะวันออก ซึ่งให้บริการทั้งแบบขายสดและเงินผ่อน นอกจากนี้ ยังปล่อยสินเชื่อเงินกู้ยืม ได้แก่ สินเชื่อจำนำทะเบียนรถ ที่ดินและสิ่งปลูกสร้างอีกด้วย โดยมีจุดเด่นด้านความชํานาญในพื้นที่และความสัมพันธ์ที่ดีกับลูกค้า ซึ่งมีศักยภาพเติบโตอีกมากหลังระดมทุน IPO จากแนวโน้มการขยายสาขา 10-15 สาขา/ปี ซึ่งจะส่งผลบวกต่อแนวโน้มการขายสินค้าและสินเชื่อให้เติบโตตามไปด้วย
แนวโน้มกําไรสุทธปี 65 เติบโต 7% เมื่อเทียบจากปีก่อน, คาดปี 66 เติบโต 36% เมื่อเทียบจากปีก่อน และปี 67 เติบโต 15% เมื่อเทียบจากปีก่อน จากการขยายสาขา เน้นขายสินค้า margin สูง และเน้นปล่อยสินเชื่อมากขึ้น กำหนด Fair value ปี 66 เท่ากับ 2.80 บาท